Son dövrlərdə yazırlar ki, Azərbaycana xeyli qatır-eşşək idxal edirlər. Sizi inandırıram, heç o heyvanlar da o yolu ge-dib-gələ bilməz. Amma bizi məcbur edirlər ki, bu şəraitdə gedib-gələk. Mən həmin adını çəkdiyim deputatları dəvət edirəm ki, ya Ziya Məmmədovun nazirliyinin qarşısında bir piket keçirək, ya da orada yolu kəsək, camaatımızı o yola tökək. Bəlkə onda buna baxan olar. Söhbət hər hansı bir müasir yolun çəkilməsindən getmir ki. O yolda ağır tonnajlı maşınlarda Ziya Məmmədovun firmasının məhsulları, Bəhrəmtəpədən çınqıl daşınır, o dərələrə, o quyulara da bundan töksünlər ki, yolu gedən vətəndaşlar özlərini insan kimi hiss eləsinlər. Ziya müəllim bir neçə dəfə mənimlə rastlaşıb. Deyir ki, Ucarda o vaxt qızıl olub, guya mən onu tapmışam və mənimsəmişəm. Deyəsən, Ucar qızıllarından söhbət gedir. Onun iki-üç dəfə mənə dediyi bu olub. Deyirəm, bəlkə o qızıllardan qara bazarda tapaq və ona verək, bir iş görsün. Belə şey olmaz, bu biabırçılığa son qoyulmalıdır.